CELEX: 32016R0441
Language: hr
Date: 2016-03-23 00:00:00
Title: Uredba Komisije (EU) 2016/441 оd 23. ožujka 2016. o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu uporabe steviol glikozida (E 960) kao sladila u gorušici (senfu) (Tekst značajan za EGP)

24.3.2016   
            
            
               HR
            
            
               Službeni list Europske unije
            
            
               L 78/47
            
         UREDBA KOMISIJE (EU) 2016/441
   оd 23. ožujka 2016.
   o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu uporabe steviol glikozida (E 960) kao sladila u gorušici (senfu)
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1333/2008 (1) Europskog parlamenta i Vijeća od 16. prosinca 2008. o prehrambenim aditivima, a posebno njezin članak 10. stavak 3.,
   budući da:
   
               (1)
            
            
               U Prilogu II. Uredbi (EZ) br. 1333/2008 utvrđuje se popis prehrambenih aditiva Unije odobrenih za uporabu u hrani te uvjeti njihove uporabe.
            
         
               (2)
            
            
               Taj se popis može ažurirati u skladu sa zajedničkim postupkom iz članka 3. stavka 1. Uredbe (EZ) br. 1331/2008 Europskog parlamenta i Vijeća (2) na poticaj Komisije ili nakon podnošenja zahtjeva.
            
         
               (3)
            
            
               Dana 23. siječnja 2015. podnesen je zahtjev za odobrenje uporabe steviol glikozida (E 960) kao sladila u gorušici (senfu). Zahtjev je potom stavljen na raspolaganje državama članicama u skladu s člankom 4. Uredbe (EZ) br. 1331/2008.
            
         
               (4)
            
            
               Steviol glikozidi nekalorični su sastojci slatka okusa koji se mogu upotrebljavati kao zamjena za saharozu u proizvodnji gorušice (senfa), čime se produljuju njezin rok trajanja i mikrobiološka stabilnost (smanjenjem udjela šećera sprječava se proces vrenja za koje je podloga šećer) te istodobno zadržavaju tražena organoleptička svojstva proizvoda. Dopuštenjem uporabe steviol glikozida u gorušici (senfu) omogućit će se proširenje asortimana tog proizvoda s pomoću proizvoda koji sadržava sladilo različito od dosad primjenjivanih sladila i nešto drukčijeg okusa.
            
         
               (5)
            
            
               Europska agencija za sigurnost hrane („Agencija”) ocijenila je sigurnost steviol glikozida ekstrahiranih iz listova biljke Stevia rebaudiana Bertoni kao sladila te izrazila svoje mišljenje 14. travnja 2010. (3) Agencija je utvrdila prihvatljivi dnevni unos (PDU) za steviol glikozide od 4 mg/kg tjelesne mase na dan, izražen kao ekvivalenti steviola.
            
         
               (6)
            
            
               Odobravanje ovog sladila u gorušici (senfu) u količini od 120 mg/kg (kao ekvivalenti steviola) dovelo bi do povećanja unosa E 960 unutar sljedećih ograničenja: od 0 do 0,133 % PDU-a u slučaju srednje razine potrošnje i od 0 do 1,143 % PDU-a u slučaju visoke razine potrošnje. To se smatra dodatnom zanemarivom izloženosti potrošača te stoga ne predstavlja sigurnosni rizik.
            
         
               (7)
            
            
               U skladu s člankom 3. stavkom 2. Uredbe (EZ) br. 1331/2008 Komisija je dužna zatražiti mišljenje Agencije kako bi ažurirala popis prehrambenih aditiva Unije iz Priloga II. Uredbi (EZ) br. 1333/2008, osim ako to ažuriranje vjerojatno neće imati utjecaj na zdravlje ljudi. Budući da se odobrenje uporabe steviol glikozida (E 960) kao sladila u gorušici (senfu) smatra ažuriranjem tog popisa koje vjerojatno neće imati utjecaj na zdravlje ljudi, nije potrebno zatražiti mišljenje Agencije.
            
         
               (8)
            
            
               Stoga je primjereno odobriti uporabu steviol glikozida (E 960) kao sladila dodanoga gorušici (senfu) (potkategorija hrane 12.4.) u najvećoj razini od 120 mg/kg.
            
         
               (9)
            
            
               Prilog II. Uredbi (EZ) br. 1333/2008 trebalo bi stoga na odgovarajući način izmijeniti.
            
         
               (10)
            
            
               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU UREDBU:
   Članak 1.
   Prilog II. Uredbi (EZ) br. 1333/2008 mijenja se u skladu s Prilogom ovoj Uredbi.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 23. ožujka 2016.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 354, 31.12.2008., str. 16.
   
   
      (2)  Uredba (EZ) br. 1331/2008 Europskog parlamenta i Vijeća od 16. prosinca 2008. o uspostavi zajedničkog postupka odobravanja prehrambenih aditiva, prehrambenih enzima i prehrambenih aroma (SL L 354, 31.12.2008., str. 1.).
   
      (3)  EFSA Journal 2010.; 8(4):1537.
   
      PRILOG
      Dio E Priloga II. Uredbi (EZ) br. 1333/2008 mijenja se kako slijedi:
      
                  1.
               
               
                  U potkategoriji hrane 12.4. Gorušica (senf) nakon unosa E 959 umeće se sljedeći unos:
                  
                               
                           
                           
                              „E 960
                           
                           
                              Steviol glikozidi
                           
                           
                              120
                           
                           
                              (60)”
                           
                           
                               
                           
                        
            
                  2.
               
               
                  Dodaje se sljedeća bilješka:
                  
                              „(60):
                           
                           
                              Izraženi kao ekvivalenti steviola”.